SAUK beraam nuwe plan vir geld | Netwerk24
Deur Petrus Malherbe 27 November 2020 13:00
Die SAUK se gebou in Auclandpark.
Die sukkelende SAUK beplan om van sy geboue op 'n veiling te verkoop en sal die huidige huurders reeds op 1 Desember kennis gee dat hul kontrakte beëindig word, het die openbare uitsaaier Vrydag aangekondig.
Die voorgestelde eiendomme sluit in residensiële geboue wat tans aan van die SAUK se werknemers verhuur word. Die geboue, wat die SAUK nie as noodsaaklik tot sy funksionering beskou nie, gaan aanstaande jaar tydens 'n openbare veiling verkoop word.
Die SAUK het nie aangedui wanneer die huurders die persele sal moet verlaat nie.
"In 'n poging om die huurders by te staan, en gegewe dat die feestyd op hande is, dink die SAUK dis gepas om die kennistydperk tot ná die beëindiging van die aanvanklike huurkontrakte te verleng."
Die openbare uitsaaier sal in 'n latere stadium aankondig wanneer die openbare veiling van die eiendomme gaan plaasvind.
"Die verkoop van die bates sal help om die SAUK 'n broodnodige toevoeging van kontant te gee sodat die onderneming finansieel volhoubaar kan bly," sê Yolande van Biljon, finansiële hoof.
Die SAUK gaan reeds jare lank gebuk onder wanbestuur. Boonop begin inkomstestrome soos TV-lisensies en advertensies opdroog.
Volgens die SAUK betaal net sowat 25% van Suid-Afrikaners wat oor 'n TV-lisensie beskik die jaarlikse lisensiegelde daarvoor.
Hy verwag om 'n totale verlies van meer as R1 miljard aan te teken in sy huidige boekjaar tot einde Maart aanstaande jaar.
Die SAUK se verlies in die vorige boekjaar was meer as R500 miljoen.
Hy het ook begin met 'n omstrede afleggingsproses waardeur tot 400 werknemers geraak word. Dié proses is vir eers gestaak nadat werknemers luidkeels gekla het hulle is nie by die proses betrek of gekonsulteer nie.
Die SAUK het vroeër aangedui gesprekke hieroor gaan voort en dat die proses tot minstens einde Desember opgeskort is. Die SAUK hoop om jaarliks tot R700 miljoen in salarisse te spaar ná afloop daarvan.